FÆLLES HOLDNING af 26. februar 1996 fastlagt af Rådet på grundlag af artikel J.2 i traktaten om Den Europæiske Union vedrørende eksport af våben til det tidligere Jugoslavien (96/184/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2,

under henvisning til resolution 1021 vedtaget af De Forenede Nationers Sikkerhedsråd den 22. november 1995, og

ud fra følgende betragtning:

Det Europæiske Fællesskab og dets medlemsstater besluttede den 5. juli 1991 at indføre en embargo for våben og militært udstyr omfattende hele Jugoslavien -

FASTLAGT FØLGENDE FÆLLES HOLDNING:

1. Med henblik på at skabe fred og stabilitet for befolkningen i det tidligere Jugoslaviens område og navnlig i betragtning af behovet for at garantere sikkerheden for de internationale styrker og det internationale civile personel, der er udstationeret i Bosnien-Hercegovina og Kroatien under gennemførelsen af fredsaftalen, er det Den Europæiske Unions opfattelse, at det er nødvendigt, at eksporterende lande udviser tilbageholdenhed også efter, at FN's våbenembargo over for staterne i det tidligere Jugoslavien ophæves i overensstemmelse med FN-Sikkerhedsrådets resolution 1021.

2. Rådet for Den Europæiske Union beslutter derfor, at:

i) under udstationeringen af IFOR og UNTAES samt under andre operationer, herunder IPTF, opretholdes EU-embargoen for våben, ammunition og militært udstyr (1) over for Bosnien-Hercegovina, Kroatien og Forbundsrepublikken Jugoslavien.

Forsendelse af udstyr til brug ved minerydning omfattes ikke af embargoen. Medlemsstaterne vil underrette Rådet om sådanne forsendelser;

ii) med forbehold af bestemmelserne i FN-Sikkerhedsrådets resolution 1021 (2) skal ansøgninger om licenser for eksport til Slovenien og Den Tidligere Jugoslaviske Republik Makedonien (FYROM) vurderes i det enkelte tilfælde.

Nærværende bestemmelse vedtages med den forståelse, at medlemsstaterne vil udvise tilbageholdenhed med hensyn til deres våbeneksportpolitik over for Slovenien og Den Tidligere Jugoslaviske Republik Makedonien (FYROM) på grundlag af de fælles kriterier for våbeneksport, der er indeholdt i konklusionerne fra Det Europæiske Råd i Luxembourg den 28. og 29. juni 1991 og fra Det Europæiske Råd i Lissabon den 26. og 27. juni 1992. De vil ligeledes tage hensyn til målene for Den Europæiske Unions politik i området, hvis grundlæggende sigte er fredeliggørelse og stabilisering af området, herunder nødvendigheden af våbenkontrol og våbenreduktion på det laveste niveau samt tillidsskabende foranstaltninger;

iii) Den Europæiske Union vil bestræbe sig på at tilskynde andre lande til at udvise en tilsvarende tilbageholdende politik.

3. Denne fælles holdning skal tages op til fornyet overvejelse, inden udstationeringen af IFOR og UNTAES ophører.

4. Denne fælles holdning træder i kraft den 13. marts 1996.

5. Denne fælles holdning offentliggøres i EFT.

Udfærdiget i Bruxelles, den 26. februar 1996.

På Rådets vegne

S. AGNELLI

Formand

(1) Ovennævnte embargo omfatter våben, som kan dræbe, og ammunition dertil, våbenplatforme, ikke-våbenplatforme og supplerende udstyr som anført i EF-embargofortegnelsen af 8.-9. juli 1991. Embargoen omfatter tillige reservedele, reparationer, overførsel af militær teknologi og kontrakter indgået forud for embargoens påbegyndelse.

(2) Ifølge punkt 1 i FN-Sikkerhedsrådets resolution 1021 skal levering af tunge våben (som defineret i fredsaftalen), ammunition dertil, miner, militære fly og helikoptere til alle de tidligere jugoslaviske republikker fortsat være forbudt i den anden periode på 90 dage, der følger efter forelæggelsen af generalsekretærens rapport om fredsaftalens formelle undertegnelse, og indtil den i bilag 1b nævnte våbenkontrolaftale er trådt i kraft. Efter forelæggelse af en rapport fra generalsekretæren om iværksættelse af bilag 1b (aftale om regional stabilisering) med parternes indforståelse bortfalder alle bestemmelserne i FN's våbenembargo, medmindre Sikkerhedsrådet træffer anden afgørelse.